Line Barfod (EL), 2004-11-10:
Jeg synes nogle gange, det er utroligt, som regeringen forsøger at sælge sig selv som børnevenlig og en, der vil gøre det godt for børnefamilierne, samtidig med at man gennemfører en ordning, der går ud på, at det skal være muligt, at nogle børn i vores vuggestuer og børnehaver kan sidde og spise god varm mad, mens andre skal sidde og spise madpakker og kigge på dem, der spiser den varme mad, og også at regeringen kan slå sig op på at være god ved børnefamilierne, samtidig med at man hæver brugerbetalingen.
Men man kan selvfølgelig også anlægge den synsvinkel, at børnene lige så kan godt lære, at der er forskel på folk, helt fra de er små, de kan lige så godt lære grundsætningen om, at har du penge, så kan du få, og har du ingen, så må du gå.
Hvorfor skulle vi egentlig bruge en masse kræfter på at lære børnene, at man kan lege sammen på lige vilkår, at vi skal tage hensyn til alle og prøve at sikre, at alle kan være med, hvis vi alligevel skal have et samfund, hvor der er meget store forskelle på folk, og hvor det kun skal være de få, der kan tage hoppet fra bistandsmodtager til bankdirektør, mens de mange skal blive på deres plads?
Så kan man jo lige så godt synes, at det skal man lære, lige fra man er helt lillebitte i vuggestuen.
Det er der ingen tvivl om.
Vi har kæmpet i mange år for, at børn burde få god økologisk mad i vuggestuer, børnehaver og skoler.
Vi var med til at kæmpe forsøget med madordning igennem under den tidligere regering, det, som den nuværende regering og Dansk Folkeparti afskaffede, så snart de kom til magten.
Men man kan selvfølgelig altid blive klogere.
Vi tror, det ville være en stor forbedring både af livskvaliteten for børnefamilierne og for folkesundheden, hvis vi fik en god madordning for alle børn i alle vuggestuer og børnehaver og skoler, men selvfølgelig skal det gælde for alle børn og ikke kun for de børn, hvis forældre har råd til at betale.
Med det forslag, der ligger her, vil madordningerne blive endnu dyrere, fordi forældrene nu også skal betale lønnen til medarbejderen.
Man udvider så også: Vuggestuerne skal være omfattet, på trods af, som det fremgår af kommentarerne i høringssvarene og også af debatten, at det kan betyde, at nogle kommuner så vil holde op med at levere mad i vuggestuen til alle børn og i stedet lade det overgå til forældrebetaling.
Vi har adskillige gange haft debatten her om, hvor meget daginstitutionstaksterne er steget.
Vi har set, hvordan regeringen deler skattelettelser ud til de rigeste med den ene hånd, og samtidig så stiger brugerbetalingen for børnefamilierne, og her kommer den så til at stige yderligere.
Så vi kan absolut ikke støtte det her forslag, heller ikke selv om vi tror på, at langt de fleste forældre faktisk har en stor solidaritet og ikke vil kunne acceptere, at nogle børn ikke får mad, og at vi derfor i de fleste vuggestuer og børnehaver vil se, at så betaler de forældre, der har råd, noget ekstra for at få alle børn med.
Men vi kan ikke være med til at gennemføre et forslag og heller ikke lappe på et forslag, som betyder, at det er muligt at gøre forskel på børn, et forslag, hvor man skal kunne lave en ordning, hvor nogle børn får, og nogle børn ikke får, afhængigt af hvad deres forældre har af økonomiske muligheder.
Det er simpelt hen så børnefjendsk som noget, nogen overhovedet kunne optænke i det værste mareridt.